Document ID: 31984D0024

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 23ης Δεκεμβρίου 1983
σχετικά με τον πίνακα των εγκεκριμένων εγκαταστάσεων της Ισλανδίας για την εισαγωγή νωπών κρεάτων στην Κοινότητα
(84/24/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 83/91/ΕΟΚ (2), και ιδίως το άρθρο 4 παράγραφος 1, το άρθρο 17 και το άρθρο 18 παράγραφος 1 στοιχεία α) και β),
Εκτιμώντας:
ότι, για να μπορούν να έχουν άδεια να εξάγουν νωπά κρέατα στην Κοινότητα, οι εγκαταστάσεις που βρίσκονται στις τρίτες χώρες πρέπει να ανταποκρίνονται στους γενικούς και ειδικούς όρους που καθορίζονται από την οδηγία 72/462/ΕΟΚ·
ότι η Ισλανδία διαβίβασε, σύμφωνα με το άρθρο 4 παράγραφος 3 της οδηγίας 72/462/ΕΟΚ, κατάσταση των εγκεκριμένων εγκαταστάσεων για εξαγωγές στην Κοινότητα·
ότι τρεις από τις εγκαταστάσεις αυτές, που υποβλήθηκαν σε κοινοτική επιθεώρηση επί τόπου, προσφέρουν επαρκείς εγγυήσεις υγιεινής και ότι μπορούν, ως εκ τούτου, να γίνουν δεκτές σε μία πρώτη κατάσταση, που καταρτίζεται σύμφωνα με το άρθρο 4 παράγραφος 1 της εν λόγω οδηγίας, των εγκαταστάσεων από τις οποίες μπορεί να επιτραπεί η εισαγωγή νωπών κρεάτων·
ότι η περίπτωση των άλλων εγκαταστάσεων που προτείνονται από την Ισλανδία πρέπει ακόμη να επανεξεταστεί με βάση τις συμπληρωματικές πληροφορίες σχετικά με τους κανόνες υγιεινής τους και με τις δυνατότητες ταχείας προσαρμογής τους στην κοινοτική ρύθμιση·
ότι, στο μεταξύ, για να μη διακοπούν απότομα τα υπάρχοντα ρεύματα συναλλαγών στις εγκαταστάσεις αυτές μπορεί να δοθεί προσωρινά η άδεια να συνεχίσουν τις εξαγωγές τους νωπών κρεάτων στα κράτη μέλη που είναι διατεθειμένα να τα δεχτούν·
ότι συντρέχει λόγος, κατά συνέπεια, να επανεξεταστεί η παρούσα απόφαση και στην ανάγκη να τροποποιηθεί, σε συνάρτηση με τα μέτρα που έχουν ληφθεί για το σκοπό αυτό και τις βελτιώσεις που έχουν πραγματοποιηθεί·
ότι οι όροι εισαγωγής νωπών κρεάτων από εγκαταστάσεις που περιλαμβάνονται στη συνημμένη στην παρούσα απόφαση κατάσταση εξακολουθούν να υπόκεινται στις κοινοτικές διατάξεις που θεσπίστηκαν αλλού, καθώς και στις γενικές διατάξεις της συνθήκης · ότι, ιδιαίτερα, η εισαγωγή από τρίτες χώρες και η επανεξαγωγή προς τα άλλα κράτη μέλη ορισμένων κατηγοριών κρεάτων, όπως τα κρέατα που ζυγίζουν λιγότερο από 3 χιλιόγραμμα ή τα κρέατα που περιέχουν υπολείμματα ορισμένων ουσιών που δεν καλύπτονται ακόμη από εναρμονισμένους κοινοτικούς κανόνες, εξακολουθούν να υπόκεινται στην υγειονομική νομοθεσία του κράτους μέλους εισαγωγής·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι εγκαταστάσεις της Ισλανδίας που περιλαμβάνονται στο παράρτημα εγκρίνονται για την εισαγωγή νωπών κρεάτων στην Κοινότητα, σύμφωνα με το εν λόγω παράρτημα.
2. Οι εισαγωγές από τις εγκαταστάσεις που αναφέρονται στην παράγραφο 1 εξακολουθούν να υπόκεινται στις κοινοτικές διατάξεις του κτηνιατρικού τομέα που θεσπίστηκαν αλλού, και ιδιαίτερα στις διατάξεις που αφορούν το θέμα του υγειονομικού ελέγχου.
Άρθρο 2
1. Με την επιφύλαξη των διατάξεων της παραγράφου 2, τα κράτη μέλη απαγορεύουν την εισαγωγή νωπών κρεάτων που προέρχονται από εγκαταστάσεις οι οποίες δεν περιλαμβάνονται στο παράρτημα.
2. Τα κράτη μέλη μπορούν να συνεχίσουν να επιτρέπουν, έως τις 31 Αυγούστου 1984, τις εισαγωγές νωπών κρεάτων που προέρχονται από εγκαταστάσεις που δεν περιλαμβάνονται στο παράρτημα αλλά που τις αναγνωρίζουν και τις προτείνουν επίσημα οι ισλανδικές αρχές, έως την 1η Οκτωβρίου 1983, κατ' εφαρμογή του άρθρου 4 παράγραφος 3 της οδηγίας 72/462/ΕΟΚ, εκτός αν ληφθεί αντίθετη απόφαση, σύμφωνα με το άρθρο 4 παράγραφος 1 της εν λόγω οδηγίας, πριν από την 1η Σεπτεμβρίου 1984.
Τα κράτη μέλη ανακοινώνουν στην Επιτροπή τον κατάλογο των εγκαταστάσεων αυτών.
Άρθρο 3
Η παρούσα απόφαση εφαρμόζεται από την 1η Φεβρουαρίου 1984.
Άρθρο 4
Η παρούσα απόφαση επανεξετάζεται και, ενδεχομένως, τροποποιείται πριν από την 1η Δεκεμβρίου 1984.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 23 Δεκεμβρίου 1983.

Labels: 3
0
18
17